《老兴行慈云醉中》
宋代·陈著

梅花斓斑春渐芳，山弄晴色溪生光。
筍担自随信老步，一步一伫春意长。
路逢邻叟笑谓我，须鬓皓矣脚尚强。
及今行乐刻当岁，莫学痴人无知死亦忙。
味哉此语举手谢，乘兴迤逦入宝坊。
住山老子拍手喜，翠微摇曳白鸟翔。
本来未有十日别，已似故知久别遇他乡。
坐我以蒲团叠膝之榻，薰我以柏鼎醒心之香。
饱我以银丝之饼长菜之馔，瀹我以石花之水申椒之汤。
世方慕羡黄粱枕，谁顾萧飒芙蓉裳。
独如羊枣昌歜嗜，要与古柏寒松苍。
可但三宿桑下生恩爱，已是十年方外通肝肠。
畴昔尽随电光一抹过，方来能有日晷几寸量。
划然长啸出门去，弟遵吾前子扶傍。
慈云信美非吾□，归与归与仰面天茫茫。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。